Vrystaat kry nuwe regter-president | Netwerk24
Deur Mike Van Rooyen 24 Januarie 2019 16:29
Regter Cagney Musi (56), nuwe regterpresident van die Vrystaatse hooggeregshof, is 'n gesoute juris wat sy loopbaan in die regswese as aanklaer begin het.
Hy volg regter Mahube Molemela op wat verlede jaar as regter van die appèlhof in Bloemfontein aangestel is.
Regter Cagney MusiFoto: Mlungisi Louw
Vir regter Musi is die nuwe betrekking nie 'n nuutjie nie.
Sedert sy aanstelling in Januarie 2017 as die eerste adjunk-regterpresident van die Vrystaatse hooggeregshof het hy gereeld as regterpresident waargeneem.
Voor dit het hy ook al met tye in 2015 en 2016 in dié pos waargeneem.
Dié boorling van Springs in Gauteng het die trappe in die regswese in 1986 as aanklaer begin klim en is in 1992 as landdros aangestel en in 1997 tot streeklanddros bevorder.
In 2004 is hy as waarnemende regter in die Noord-Kaap aangestel en in Junie 2005 as regter in die Vrystaatse hooggeregshof in Bloemfontein.
Sedertdien het hy met tye as regter in die arbeidshof, arbeids-appèlhof en die konstitusionele hof waargeneem.
Hy het ook sedert 2010 as regter in die hooggeregshof en die arbeidsappèlhof in Lesotho waargeneem.
Regter Musi het eers 'n diploma in die regte en daarna die grade BA regte, BA (Hons) en LLB aan die Universiteit van Wes-Kaapland verwerf.
Hy het ook 'n LLM-graad in 1995 aan die Universiteit van Kaapstad verwerf.
In 2001 is hy as prokureur toegelaat.
Benewens die verskeie posisies wat hy deur die jare in verskeie regsorganisasies beklee het, is regter Musi die ere- visepresident van die internasionale vereniging van landdroste en regters, 'n vereniging waarvan hy van 2006 tot 2010 die president vir die Afrika-streek was.